fluoratuista kasvihuonekaasuista ja asetuksen (EY) N:o 842/2006 kumoamisesta annetulla asetuksella (EU) N:o 517/2014 komissiolle siirretyn delegoitujen säädösten antamisvallan käyttämisestä

1. JOHDANTO

Fluoratuista kasvihuonekaasuista ja asetuksen (EY) N:o 842/2006 kumoamisesta 16 päivänä huhtikuuta 2014 annetussa asetuksessa (EU) 517/2014, jäljempänä ’fluorattuja kaasuja koskeva asetus’, vahvistetaan säännöt, joilla suojellaan ympäristöä vähentämällä fluorattujen kasvihuonekaasujen päästöjä.

Tätä varten asetuksessa

-vahvistetaan fluorattujen kasvihuonekaasujen vuotojen estämistä ja niiden käyttöä, talteenottoa ja hävittämistä koskevat säännöt

-asetetaan ehtoja tiettyjen tuotteiden ja laitteiden, jotka sisältävät fluorattuja kasvihuonekaasuja tai joiden toiminta perustuu niihin, markkinoille saattamiselle

-asetetaan ehtoja fluorattujen kasvihuonekaasujen tietyille käyttötavoille sekä

-asetetaan fluorihiilivetyjen markkinoille saattamista koskevat määrälliset rajoitukset.

Fluorattuja kaasuja koskevan asetuksen 12 artiklan 15 kohdassa ja 21 artiklan 1 kohdassa siirretään komissiolle valta antaa delegoituja säädöksiä.

Asetuksen 12 artiklan 15 kohdan mukaan säädösvallan siirto koskee säädöksiä, joilla muutetaan 4–12 kohdassa asetettuja merkintävaatimuksia tarvittaessa kaupallisen tai teknologisen kehityksen perusteella.

Asetuksen 21 artiklan 1 kohdan mukaan säädösvallan siirto koskee liitteiden I, II ja IV ajan tasalle saattamista käyttäen perustana uusia hallitustenvälisen ilmastonmuutospaneelin (IPCC) vahvistamia arviointikertomuksia tai uusia Montrealin pöytäkirjan tieteellisen asiantuntijapaneelin arviointikertomuksia liitteissä lueteltujen aineiden lämmitysvaikutuksesta. Asetuksen liitteessä I luetellaan asetuksen soveltamisalaan kuuluvat fluorihiilivedyt. Liitteessä II luetellaan muut fluoratut kaasut, joista on ilmoitettava asetuksen 19 artiklan mukaisesti, ja liitteessä IV esitetään menetelmä, jolla lasketaan seoksen GWP. (Seoksella tarkoitetaan nestettä, joka koostuu kahdesta tai useammasta aineesta, joista vähintään yksi on liitteessä I tai liitteessä II lueteltu aine).

2. OIKEUSPERUSTA

Tämä kertomus on fluorattuja kaasuja koskevan asetuksen 22 artiklan 2 kohdassa tarkoitettu kertomus. Mainitun artiklan nojalla komissiolla on valta antaa delegoituja säädöksiä viiden vuoden ajan 10. kesäkuuta 2014 alkaen. Komission on myös laadittava siirretyn säädösvallan käyttöä koskeva kertomus viimeistään yhdeksän kuukautta ennen mainitun viiden vuoden kauden päättymistä. Lisäksi 22 artiklan 2 kohdan mukaan säädösvallan siirtoa jatketaan ilman eri toimenpiteitä viiden vuoden pituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.

3. SIIRRETYN SÄÄDÖSVALLAN KÄYTTÄMINEN

Komissio ei ole käyttänyt 12 artiklan 15 kohdassa ja 21 artiklan 1 kohdassa tarkoitettua valtaa antaa delegoituja säädöksiä sen jälkeen, kun fluorattuja kaasuja koskeva asetus (EU) N:o 517/2014 tuli voimaan, ja tämän kertomuksen kattamana aikana. Kuitenkin ne syyt, joiden vuoksi lainsäädäntövallan käyttäjät siirsivät komissiolle valtaa antaa delegoituja säädöksiä, ovat edelleen ajankohtaisia.

Mitä tulee 12 artiklan 15 kohdassa tarkoitettuun merkintöjä koskevaan säädösvallan siirtoon, voi edelleen olla tarpeen päivittää näitä vaatimuksia kaupallisen tai teknologisen kehityksen perusteella. Tällaisen kehityksen tarkkaa ajoitusta ja sen vaikutusta merkintöihin ei voida ennustaa eikä se ole ajallisesti rajoitettavissa. Samalla lailla 21 artiklan 1 kohdassa tarkoitettu säädösvallan siirto, joka koskee liitteen I, II ja IV päivityksiä, perustuu YK:n tasolla tapahtuviin kehityksiin, eivätkä ne ole ennustettavissa taikka ajallisesti rajoitettavissa.

4. PÄÄTELMÄ

Komissio uskoo, että vaikka se ei tähän saakka ole hyväksynyt delegoituja säädöksiä, koska komissiolle siirretyn säädösvallan käyttöä varten edellytettyä kehitystä ei ole vielä tapahtunut, on todennäköistä, että näin käy tulevaisuudessa.

Tämän vuoksi 12 artiklan 15 kohdassa ja 21 artiklan 1 kohdassa tarkoitettua säädösvallan siirtoa olisi jatkettava ilman eri toimenpiteitä viiden vuoden pituiseksi kaudeksi, kuten asetuksen 22 artiklan 2 kohdassa säädetään.